CELEX: 62019TN0326
Language: el
Date: 2019-05-31 00:00:00
Title: Υπόθεση Τ-326/19: Προσφυγή της 31ης Μαΐου 2019 — Gerber κατά Κοινοβουλίου και Συμβουλίου

15.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 238/29
            
         
      Προσφυγή της 31ης Μαΐου 2019 — Gerber κατά Κοινοβουλίου και Συμβουλίου
      (Υπόθεση Τ-326/19)
      (2019/C 238/34)
      Γλώσσα διαδικασίας: η ιταλική
      
         Διάδικοι
      
      
         Προσφεύγων: Tibor Gerber (Μιλάνο, Ιταλία) (εκπρόσωπος: N. Amadei, δικηγόρος)
      
         Καθών: Συμβούλιο της Ευρωπαϊκής Ένωσης, Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει τον προσβαλλόμενο κανονισμό 2019/474, ειδικότερα, το άρθρο 1, παράγραφος 1, και το άρθρο 2, δεύτερο εδάφιο, κηρύσσοντας, ως επακόλουθο αποτέλεσμα της ακυρότητας αυτής, ανίσχυρη την οδηγία 2019/475, η οποία συνδέεται λειτουργικά με τον προσβαλλόμενο κανονισμό·
               
            
                  —
               
               
                  διαρκούσης της εκκρεμοδικίας, να αναστείλει την εφαρμογή του προσβαλλόμενου κανονισμού και της οδηγίας 2019/475, μέχρι την έκδοση της αποφάσεως του Γενικού Δικαστηρίου·
               
            
                  —
               
               
                  διαρκούσης της εκκρεμοδικίας, να διατάξει την αναστολή της εφαρμογής όλων των μέτρων εκτελέσεως σύμφωνα με τον κανονισμό 2019/474 και την οδηγία 2019/475, ιδίως εκείνων που αφορούν την ταξινόμηση των οχημάτων που ορίζει ο νόμος 132 της 1ης Δεκεμβρίου 2018 (κυρωτικός νόμος της πράξης νομοθετικού περιεχομένου 113 της 4ης Οκτωβρίου 2018)·
               
            
                  —
               
               
                  ενδεχομένως να δεχθεί να εξεταστούν οι μάρτυρες που ο προσφεύγων επιφυλάσσεται να προτείνει για να επιβεβαιώσουν τα πραγματικά περιστατικά που διαλαμβάνονται στην προσφυγή·
               
            
                  —
               
               
                  εν πάση περιπτώσει, να καταδικάσει το Συμβούλιο της Ένωσης και το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Η υπό κρίση προσφυγή αποσκοπεί στην ακύρωση του κανονισμού 2019/474 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την τροποποίηση του κανονισμού (ΕΕ) αριθ. 952/2013 για τη θέσπιση του ενωσιακού τελωνειακού κώδικα, ιδίως των τμημάτων του που αφορούν το τελωνειακό καθεστώς του Δήμου Campione της Ιταλίας και των παρακείμενων υδάτων της λίμνης Λουγκάνο (άρθρο 1, παράγραφος 1, και άρθρο 2, δεύτερο εδάφιο).
      Προς στήριξη της προσφυγής του, ο προσφεύγων προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παράβαση της υποχρεώσεως αιτιολογήσεως της πράξεως
                  
                              —
                           
                           
                              Επισημαίνεται συναφώς ότι ο προσβαλλόμενος κανονισμός είναι ανεπαρκώς και αντιφατικώς αιτιολογημένος αντιβαίνοντας στο άρθρο 296, παράγραφος 2, ΣΛΕΕ. Πράγματι, όσον αφορά την ένταξη του Campione στο ευρωπαϊκό τελωνειακό καθεστώς, εκτίθεται ότι οι ιστορικοί λόγοι που δικαιολογούν την εξαίρεσή του, όπως η απομόνωση και τα οικονομικά μειονεκτήματα, είναι πλέον άνευ σημασίας. Εντούτοις, η απομόνωση του Δήμου δεν έχει εκλείψει και τα οικονομικά μειονεκτήματα έχουν επιδεινωθεί λόγω της κήρυξης του καζίνο, το οποίο είναι η μόνη πηγή εσόδων του Δήμου, σε κατάσταση αφερεγγυότητας.
                           
                        
            
                  2.
               
               
                  Με τον δεύτερο λόγο προβάλλεται παραβίαση του διεθνούς δικαίου
                  
                              —
                           
                           
                              Επισημαίνεται συναφώς ότι, εκτός από το άρθρο 3, παράγραφος 5, ΣΕΕ, ο σεβασμός του διεθνούς δικαίου, τόσο του συμβατικού όσο και του εθιμικού, έχει συχνά υπογραμμιστεί από το Δικαστήριο. Εντούτοις, ο προσβαλλόμενος κανονισμός (και η σχετική οδηγία 2019/475) τροποποίησε ένα τελωνειακό καθεστώς το οποίο υφίστατο σύμφωνα με εθιμικό κανόνα που δημιουργήθηκε μεταξύ της Ιταλίας και της Ελβετίας και αναγνωρίστηκε από την ίδια την Ένωση, βάσει του οποίου το Campione υπόκειται στο ελβετικό τελωνειακό καθεστώς. Με τον τρόπο αυτό, παρέβη διεθνή υποχρέωση την οποία θα έπρεπε, αντιθέτως, να τηρήσει σύμφωνα με τη Συνθήκη αλλά και τη νομολογία του Δικαστηρίου.
                           
                        
            
                  3.
               
               
                  Με τον τρίτο λόγο προβάλλεται προσβολή του δικαιώματος ελεύθερης κυκλοφορίας των Ευρωπαίων πολιτών
                  
                              —
                           
                           
                              Επισημαίνεται συναφώς ότι ο προσβαλλόμενος κανονισμός προβλέπει συνέπειες που έρχονται σε σύγκρουση με το δικαίωμα το οποίο θεσπίζουν το άρθρο 21 ΣΛΕΕ και το άρθρο 45 του Χάρτη των Θεμελιωδών Δικαιωμάτων της Ευρωπαϊκής Ένωσης. Πράγματι, η εφαρμογή του τελωνειακού καθεστώτος της Ένωσης στον Δήμο Campione, αντί του ελβετικού, συνεπάγεται την ύπαρξη φυσικού τελωνειακού φραγμού στην είσοδο και την έξοδο από το Campione (τόσο από ξηράς όσο και από τη λίμνη) και τη διενέργεια των σχετικών ελέγχων ανθρώπων και αγαθών που αποσκοπούν στη διασφάλιση της εφαρμογής της ευρωπαϊκής και της ελβετικής νομοθεσίας.